20 หุ้น mai กำไรไตรมาส 2/62 โตทะลักเกิน 100%
20 หุ้น mai กำไรไตรมาส 2/62 โตทะลักเกิน 100%
20 หุ้น mai กำไรไตรมาส 2/62 โตทะลักเกิน 100%
21 ส.ค. 2562

ผลประกอบการของบริษัทจดทะเบียนไตรมาส 2/2562 ประกาศออกมาเป็นที่เรียบร้อยโดยครั้งก่อนได้นำเสนอกลุ่มหุ้น SET  มีกำไรสุทธิเพิ่มขึ้นเกิน 100% ไปแล้ว โดยครั้งนี้ทีมข่าว “ข่าวหุ้นธุรกิจออนไลน์ “ ได้ทำการสำรวจบริษัทจดทะเบียน(บจ.)ในตลาดหลักทรัพย์ mai ที่มีกำไรเพิ่มขึ้นเกิน 100% มานำเสนออีกด้าน
สำหรับหุ้นที่เข้าเกณฑ์ดังกล่าว 20 ตัวคือ SEAOIL ,QLT,SANKO,TITLE,BIZ,SELIC,NCL,PPM,SE,ZIGA,TVT,TAKUNI,AMA, UKEM,VCOM,2S,AU,PDG,ARROW และ UAC โดยจะนำเสนอข้อมูลประกอบเพียง 5 อันดับแรกของตารางดังนี้

อันดับ 1 บริษัท ซีออยล์ จำกัด (มหาชน) หรือ SEAOIL ธุรกิจจัดจำหน่ายน้ำมันเชื้อเพลิงและน้ำมันหล่อลื่น ให้กับลูกค้าทางทะเล ได้แก่ เรือเดินทะเลทั้งในประเทศและต่างประเทศ และลูกค้าทางบก
โดยผลการดำเนินงานไตรมาส 2/62 สิ้นสุดวันที่ 30 มิ.ย.6262 มีกำไรสุทธิเพิ่มขึ้นเป็น 48.90  ล้านบาท โต 795.67% จากช่วงเดียวกันของปีก่อน 5.46 ล้านบาท เนื่องจากรับรู้ส่วนแบ่งกำไรจากกิจการร่วมค้าธุรกิจสำรวจและผลิตปิโตรเลียม แพน โอเรียนท์ เอ็นเนอยี่ (สยาม) ลิมิเต็ด จำนวน 39.36 ล้านบาท เพิ่มขึ้น 41.08 ล้านบาท หรือเพิ่มขึ้นร้อยละ 2,395.07 เมื่อเปรียบเทียบกับงวดเดียวกันของปีก่อน เนื่องจากปริมาณการผลิตที่เพิ่มสูงขึ้น
 
อันดับ 2 บริษัท ควอลลีเทค จำกัด (มหาชน) หรือ QLT ให้บริการวิศวกรรมด้านทดสอบตรวจสอบและรับรองคุณภาพการใช้งานเครื่องจักรอุปกรณ์ ภาชนะรับแรงดัน หม้อไอน้ำระบบท่อรับแรงดันและโครงสร้างเหล็กที่มีความสำคัญต่อกระบวนการผลิตการจัดเก็บและการขนส่งลำเลียงผลิตภัณฑ์ในธุรกิจพลังงาน ปิโตรเคมีและก่อสร้างตามมาตรฐานสากล
โดยผลการดำเนินงานไตรมาส 2/62 สิ้นสุดวันที่ 30 มิ.ย.6262 มีกำไรสุทธิเพิ่มขึ้นเป็น 8.00  ล้านบาท โต 759.07% จากช่วงเดียวกันของปีก่อน 0.93 ล้านบาท
เนื่องจากการที่บริษัทฯมีผลประกอบการที่เติบโตขึ้น เนื่องมาจากภาวะอุตสาหกรรมที่เริ่มมีแนวโน้มฟื้นตัวขึ้น โดยเฉพาะความต้องการงานบริการทดสอบแบบไม่ทำลายในงานก่อสร้างและงานโครงการ ประกอบกับบริษัทฯ มีรายได้จากธุรกิจการให้บริการใหม่และจากบริษัทย่อยในต่างประเทศที่เพิ่มขึ้นอย่างมีนัยสำคัญ
ทั้งนี้จากผลการดำเนินงานในรอบครึ่งปีแรกที่ประชุมคณะกรรมการบริษัทฯ ได้อนุมัติให้จ่ายเงินปันผลระหว่างกาลสำหรับผลการดำเนินงานงวด 6 เดือนแรก ปี 2562 ในอัตราหุ้นละ 0.05 บาท โดยบริษัทฯ กำหนดวัน Record Date ในวันที่ 28 สิงหาคม 2562 และกำหนดจ่ายเงินปันผลในวันที่ 6 กันยายน 2562
 
อันดับ 3 บริษัท ซังโกะ ไดคาซติ้ง (ประเทศไทย) จำกัด (มหาชน) หรือ SANKO ประกอบธุรกิจผลิตชิ้นส่วนอลูมิเนียมและสังกะสีในรูปแบบที่ลูกค้ากำหนดตามคำสั่งซื้อของลูกค้า โดยกระบวนการขึ้นรูปด้วยแม่พิมพ์ฉีดหล่อความดันสูง (High-Pressure Diecasting หรือ “HPDC”) และแบบ Gravity โดยบริษัทมีการให้บริการออกแบบและว่าจ้างบริษัทผู้ผลิตแม่พิมพ์เพื่อทำการผลิตแม่พิมพ์ให้กับลูกค้าเพื่อให้สามารถผลิตชิ้นงานตามที่ลูกค้ากำหนด
โดยผลการดำเนินงานประจำไตรมาส 2/62 มีกำไรสุทธิเพิ่มขึ้นเป็น 6.90 ล้านบาท โต 724.61% จากช่วงเดียวกันของปีก่อน 0.84 ล้านบาท เนื่องจากรายได้ไตรมาส 2/62 เพิ่มขึ้นเป็น 333.59 ล้านบาท จากปีก่อน 195.33 ล้านบาท
นายรัฐวัฒน์ ศุขสายชล ประธานเจ้าหน้าที่บริหาร บมจ. ซังโกะ ไดคาซติ้ง (ประเทศไทย) หรือ SANKO เปิดเผยว่า บริษัทตั้งเป้ารายได้ปี 62 ที่ 600 ล้านบาท หรือเติบโตราว 10% จากปีก่อนที่มีรายได้ 546.65 ล้านบาท โดยปัจจุบันบริษัทได้รับคำสั่งซื้อเข้ามาใหม่อย่างต่อเนื่อง และบริษัทยังมีการขยายตลาดไปยังต่างประเทศด้วย โดยบริษัทมองว่าสงครามทางการค้าที่เกิดขึ้นระหว่างประเทศจีน และประเทศสหรัฐนั้น เป็นผลดีต่อประเทศไทยที่จะได้รับคำสั่งซื้อเข้ามาเพิ่ม
บริษัทมองทิศทางธุรกิจผลิตชิ้นส่วนอลูมิเนียมจะเติบโตต่อเนื่องจากปีก่อน โดยเฉพาะกลุ่มยานยนต์ เนื่องจากกลุ่มดังกล่าวได้ฟื้นตัวอย่างชัดเจนเมื่อเทียบกับภาพตลาดยานยนต์ในช่วง 2 ปีที่ผ่านมา ขณะที่สัดส่วนยอดขายหลักจะยังมาจากกลุ่มยานยนต์ 80% กลุ่มเครื่องใช้ไฟฟ้าและอื่นๆ 20%
ทั้งนี้ บริษัทคาดอัตรากำไรสุทธิปีนี้จะอยู่ที่ 3-5% จากปีก่อนที่ 2.16% โดยบริษัทเน้นควบคุมค่าใช้จ่ายในการผลิต โดยจะผลิตให้ของเสียลดลง เพื่อที่จะรักษาระดับการทำกำไรให้ดีขึ้น
นายรัฐวัฒน์ กล่าวเพิ่มเติมว่า บริษัทอยู่ระหว่างการพิจารณาเพื่อที่จะลงทุนเพื่อเพิ่มกำลังการผลิต แต่ยังต้องรอความชัดเจนของสถานการณ์ต่าง ๆ ไม่ว่าจะเป็นเรื่องของการเมืองภายในประเทศ สงครามทางการค้า และการเติบโตที่ชัดเจนของอุตสาหกรรมก่อน เนื่องจากบริษัทต้องรักษาระดับหนี้สินต่อทุนให้อยู่ในระดับต่ำ เพื่อลดภาระหนี้สินในช่วงที่ภาวะหลาย ๆ สถานการณ์ยังไม่มีความชัดเจน
 
อันดับ 4 บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE บริษัทดำเนินธุรกิจพัฒนาอสังหาริมทรัพย์เพื่อขาย ประเภทคอนโดมิเนียมในจังหวัดภูเก็ต ภายใต้แบรนด์ “The Title”
โดยผลการดำเนินงานประจำไตรมาส 2/62 มีกำไรสุทธิเพิ่มขึ้นเป็น 64.40 ล้านบาท โต 623.97% จากช่วงเดียวกันของปีก่อน 8.90 ล้านบาท เนื่องจากรายได้ไตรมาส 2/62 เพิ่มขึ้นเป็น 333.59 ล้านบาท จากปีก่อน 195.33 ล้านบาท ปัจจัยที่ทำให้ผลการดำเนินงานเติบโตได้ดี เนื่องจาก บริษัทฯได้ทยอยรับรู้รายได้จากยอดโอนของโครงการคอนโดมิเนียม หาดในยาง จังหวัดภูเก็ต อย่างต่อเนื่องทั้ง 2 เฟส ซึ่งในโครงการดังกล่าว ยังมียอดโอนที่จะต้องรับรู้ไปจนถึงปีหน้า
นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า ภาพรวมผลการดำเนินงาน 6 เดือนแรกของปี 2562 บริษัทฯมีกำไรสุทธิ 179.14 ล้านบาท เพิ่มขึ้น 715.75% จากงวดเดียวกันปีก่อนกำไรอยู่ที่ 21.96 ล้านบาท ส่วนรายได้รวมอยู่ที่ 883.83 ล้านบาท เพิ่มขึ้น 431.30% จากงวดเดียวกันของปีก่อนที่มีรายได้รวมเท่ากับ 166.35 ล้านบาท
ภาพรวมการดำเนินธุรกิจปีนี้ มั่นใจว่ารายได้จะเป็นไปตามเป้าหมายที่วางไว้แตะ1,000 ล้านบาท ซึ่งเป็นระดับสูงสุดเป็นประวัติการณ์ เนื่องจากโครงการอสังหาฯที่เปิดในแต่ละหาด ได้รับการตอบรับจากชาวต่างชาติทั่วโลกอย่างดีเยี่ยม รวมถึงชาวไทยในตลาดกลางถึงบน ก็ให้การตอบรับดีเช่นกัน ถือเป็นอสังหาริมทรัพย์ทางเลือกของจังหวัดภูเก็ต ที่ตอบโจทย์ลูกค้าชาวต่างชาติ และชาวไทยได้อย่างลงตัว เปิดทางให้ได้เป็นเจ้าของสินทรัพย์โดยไม่ต้องเช่า แต่สามารถตีกลับเป็นรายได้จากการเช่า ซึ่งถือเป็นรูปแบบการลงทุนที่คุ้มค่า
นอกจากนี้ ปัจจุบันบริษัทฯเตรียมแผนงานที่จะเปิดโครงการใหม่เพิ่มเติมในช่วงครึ่งปีหลัง โดยขณะนี้ได้ทยอยซื้อที่ดินไว้แล้วประมาณ 70-80 ไร่ เพื่อใช้พัฒนาโครงการระยะยาว และสร้างการเติบโตในอนาคตได้เป็นอย่างดี
 
อันดับ 5 บริษัท บิสซิเนสอะไลเม้นท์ จำกัด (มหาชน) หรือ BIZ บริษัทดำเนินธุรกิจเป็นผู้จำหน่ายและติดตั้งชุดเครื่องมือทางการแพทย์สำหรับรักษาผู้ป่วยโรคมะเร็งด้วยวิธีรังสีรักษา (Radiotherapy) และให้บริการซ่อมบำรุงรักษาชุดเครื่องมือทางการแพทย์ดังกล่าว (Maintenance Service)
โดยผลการดำเนินงานประจำไตรมาส 2/62 มีกำไรสุทธิเพิ่มขึ้นเป็น 26.05 ล้านบาท โต 567.66% จากช่วงเดียวกันของปีก่อน 3.90 ล้านบาท เนื่องจากรายได้รวมอยู่ที่ 207.04 ล้านบาท เพิ่มขึ้น 225.96% จากงวดเดียวกันกับปีก่อนมีรายได้รวม 63.52 ล้านบาท
นายสมพงษ์ ชื่นกิติญานนท์ ประธานเจ้าหน้าที่บริหาร บมจ.บิสซิเนสอะไลเม้นท์ (BIZ) เปิดเผยว่า ภาพรวมผลการดำเนินงานในงวดไตรมาส 2/62 บริษัทมีกำไรสุทธิ 26.05 ล้านบาท เพิ่มขึ้น 567.62% จากงวดเดียวกันกับปีก่อนหน้าที่มีกำไรสุทธิอยู่ที่ 3.90 ล้านบาท ขณะที่รายได้รวมอยู่ที่ 207.04 ล้านบาท เพิ่มขึ้น 225.96% จากงวดเดียวกันกับปีก่อนมีรายได้รวม 63.52 ล้านบาท
สำหรับผลการดำเนินงานช่วง 6 เดือนแรกของปี 62 มีกำไรสุทธิ 30.84 ล้านบาท เพิ่มขึ้น 73% จากงวดเดียวกันปีก่อนที่มีกำไรสุทธิ 17.79 ล้านบาท ส่วนรายได้รวมอยู่ที่ 303 ล้านบาท เพิ่มขึ้น 83% จากงวดเดียวกันกับปีก่อนมีรายได้รวม 165.5 ล้านบาท
ส่วนแผนการดำเนินธุรกิจในปีนี้ บริษัทคาดว่าจะมีอัตราการเติบโตไม่ต่ำกว่า 10% จากปีก่อนที่มีรายได้รวม 664.69 ล้านบาท เนื่องจากมูลค่างานในมือจำนวนมากที่ยังรอรับรู้รายได้จากการส่งมอบงาน ซึ่งล่าสุดมีงานในมือ 1.6 พันล้านบาท อีกทั้งยังเดินหน้าขยายตลาดอย่างต่อเนื่อง โอกาสในการเติบโตในตลาดยังมีอีกมาก
รวมทั้งเร่งเดินหน้าสร้างโรงพยาบาล แคนเซอร์อลิอันซ์ ศรีราชา จังหวัดชลบุรี มูลค่า 500 ล้านบาท ขณะนี้มีความคืบหน้าเกือบ 100% คาดพร้อมเปิดให้บริการเร็ว ๆ นี้ อย่างแน่นอน จะแบ่งการรักษาออกเป็น 2 ประเภทได้แก่ การรักษาด้วยการฉายรังสี และการรักษาด้วยเคมีบำบัด เน้นการควบคุมคุณภาพการรักษาให้ได้มาตรฐาน โดยมีทีมแพทย์ผู้เชี่ยวชาญด้านมะเร็งโดยเฉพาะ ทำให้มีประสิทธิภาพ และความปลอดภัยตามมาตรฐานสากล ขนาดให้บริการรองรับผู้ป่วยพักค้างคืน จำนวน 30 เตียง และเครื่องฉายรังสีเริ่มต้น 1 เครื่อง
ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน